Махуэ къэс
Езауэ Софият ди республикэм и студенткэ нэхъыфIхэм ящыщщ. Ар Курп Ипщэ къуажэм 1996 гъэм къыщалъхуащ. Курыт еджапIэр фIы дыдэу къэзыуха хъыджэбзыр Къэбэрдей-Балъкъэр къэрал мэкъумэш университетым и агрономие факультетым хадэ гъэкIынымкIэ иIэ къудамэм щIэтIысхьащ икIи ехъулIэныгъэфIхэр зыIэригъэхьэу йоджэ. Абы папщIэ Софият кърат КъБР-м и Iэтащхьэм и цIэкIэ ягъэува стипендиер. Университетым и гъащIэм жыджэру хэт студенткэр 2015 — 2016 гъэхэм агрономиемкIэ факультетым и студент зэгухьэныгъэм и унафэщIу щытащ.
«Къэрал аттестацэр курыт школхэм щегъэкIуэкIыныр егъэфIэкIуэн» проектым жылагъуэ кIэлъыплъакIуэ къалэныр щигъэзащIэу 2015 гъэм Москва, 2016 гъэм Санкт-Петербург щыIащ Софият. И пщэ къыдалъхьа къалэнхэр нэсу зэригъэзэщIам папщIэ абы щытхъу тхылъхэр къратащ. Абыхэм къищынэмыщIауэ, ар жыджэру хэтщ конференц зэмылIэужьыгъуэхэм, «Студент гъатхэ», «Илъэсым и студент нэхъыфI» зэпеуэхэм. «Бжьыхьэ дыщафэ» фIэщыгъэр иIэу иджыблагъэ къызэригъэпэща гъэлъэгъуэныгъэм папщIи фIыщIэшхуэ къыхуащIри щIыхь тхылъ къыхуагъэфэщащ. Сыт хуэдэ Iуэху пэрымыувэми, Iэдэбу, щIыкIафIэу, хабзэ дахэ, гъэсэныгъэ екIу зэрыбгъэдэлъыр игъэлъагъуэу апхуэдэщ пщащэр.
Софият зэрыжиIэмкIэ, университетым куэдым хуиущиящ, Iуэхугъуэ къиинхэм къыпекIуэкIыфу, гъащIэм узэрыхэпсэукIын, цIыхухэм уазэрыдэгъуэгурыкIуэн Iэмалхэр къригъэщIащ. Къыхихауэ зыхуеджэ IэщIагъэмкIэ зы махуи хущIегъуэжакъым хъыджэбзыр.
— Езы унэтIыныгъэр зэрыгъэщIэгъуэным, узэрыдихьэхым и мызакъуэу, егъэджакIуэхэми узыIэпашэу апхуэдэщ. Дэтхэнэри къыбдэIэпыкъуну, зыкъыпщIигъэкъуэну хьэзырщ, студентыр зэхащIыкI. Махуэ къэс щIэ гуэр къызэрытщIэм шэч хэлъкъым, ауэ апхуэдэ дыдэуи дыдэзыхьэхын гъэщIэгъуэнхэри дагъэлъагъу ди ущиякIуэхэм. Къыхэтха унэтIыныгъэм нэмыщI куэдым дытрагъэгушхуэ, дыхуагъасэ. Я бын дыдэхэм хуэдэу къыдбгъэдэтщ. Дауэ атIэ апхуэдизу къолIалIэ егъэджакIуэхэм я дерсхэм узэрыщIэмысынур, умыхьэзыру я пащхьэ узэритIысхьэнур? Аращи, дыхуэпIащIэу еджапIэм докIуэ, — жеIэ абы.
Еджэным тригъэкIуадэ зэманым къыдигъахуэурэ КъБКъМУ-м и «Синд» гупми хэту къофэ Софият.
Пщащэм дызыхуэкIуэ илъэсыщIэм насыпыщIэ къыхудэкIуэну, мураду иIэр къехъулIэну ди гуапэщ.
ИСЛЪАМ Нащхъуэ.
